ΓΡΑΠΤΗ ΕΡΩΤΗΣΗ P-2206/98

υποβολή: Hanja Maij-Weggen (PPE) προς την Επιτροπή

(10 Ιουλίου 1998)

Θέμα: Αλιεία στις Ολλανδικές Αντίλλες

Μπορεί η Επιτροπή να ανακοινώσει γιατί έχει επιβληθεί απαγόρευση εξαγωγής ιχθύων στις Ολλανδικές Αντίλλες; Πότε προτίθεται η Επιτροπή να καταργήσει το σχέδιο αυτό;

Απάντηση του κ. Fischler εξ ονόματος της Επιτροπής

(23 Σεπτεμβρίου 1998)

Οι εισαγωγές αλιευτικών προϊόντων από τρίτες χώρες ρυθμίζονται από το 1991 από την οδηγία 91/493/ΕΟΚ του Συμβουλίου, της 22 Οκτωβρίου 1991, περί καθορισμού των υγειονομικών κανόνων οι οποίοι διέπουν την παραγωγή και τη διάθεση στην αγορά των αλιευτικών προϊόντων(1). Προβλέπει ιδίως τους όρους που πρέπει να πληρούνται από εγκαταστάσεις, πλοία εργοστάσια και πλοία καταψύκτες τα οποία πρέπει να εγκριθούν για να διατεθούν τα αλιευτικά προϊόντα στην κοινοτική αγορά. Η οδηγία αυτή εφαρμόζεται στην εσωτερική κοινοτική παραγωγή και προβλέπει ότι οι διατάξεις που εφαρμόζονται σε εισαγωγές αλιευτικών προϊόντων πρέπει να είναι τουλάχιστον ισοδύναμες προς αυτές που διέπουν την κοινοτική παραγωγή.

Για να καθοριστούν οι όροι εισαγωγής των αλιευτικών προϊόντων από μία τρίτη χώρα ή από υπερπόντια εδάφη, η οδηγία ορίζει ότι η Επιτροπή λαμβάνει ιδίως υπόψη τη νομοθεσία της τρίτης χώρας ή εδάφους, την οργάνωση της αρμόδιας αρχής της τρίτης χώρας ή εδάφους και τις υπηρεσίες ελέγχου, τις πραγματικές υγειονομικές συνθήκες κατά τη διάρκεια της παραγωγής, αποθεματοποίησης και αποστολής των αλιευτικών προϊόντων που προορίζονται για την Κοινότητα καθώς και τη διαβεβαίωση την οποία μπορεί να παράσχει η τρίτη χώρα ή το έδαφος σχετικά με τη συμφωνία προς τα πρότυπα που καθορίζονται στο Παράρτημα της εν λόγω οδηγίας.

Η απόφαση 97/296/ΕΚ της Επιτροπής, της 22 Οκτωβρίου 1997, για την κατάρτιση του καταλόγου των τρίτων χωρών από τις οποίες επιτρέπονται οι εισαγωγές αλιευτικών προϊόντων για ανθρώπινη διατροφή(2) απαιτεί από τα κράτη μέλη να εξασφαλίζουν ότι κανένα αλιευτικό προϊόν, υπό οποιαδήποτε μορφή, που προορίζεται για ανθρώπινη διατροφή δεν εισάγεται εκτός από τις τρίτες χώρες ή εδάφη που απαριθμούνται στο Παράρτημα της εν λόγω απόφασης. Οι χώρες ή τα εδάφη που περιλαμβάνονται στον κατάλογο έχουν παράσχει στοιχεία και εγγυήσεις όσον αφορά αυτά τα θέματα. Κατέξαίρεση, για να αποφευχθεί διαταραχή του εμπορίου, η προαναφερθείσα απόφαση επιτρέπει στα κράτη μέλη να εισάγουν σε διμερή βάση αλιευτικά προϊόντα από τρίτες χώρες και εδάφη τα οποία δεν περιλαμβάνονταν στον κατάλογο μέχρι την 1 Οκτωβρίου 1998.

Εφόσον οι ολλανδικές Αντίλλες παρέσχαν στην Επιτροπή τα αναγκαία στοιχεία μετά από την 1 Οκτωβρίου 1998, δεν ήταν δυνατό να υποβάλει η Επιτροπή πρόταση για να επιτραπούν οι εισαγωγές αλιευτικών προϊόντων στα κράτη μέλη από αυτή τη χώρα. Ως εκ τούτου, οι ολλανδικές Αντίλλες δεν περιλαμβάνονται στους καταλόγους της απόφασης 97/296/ΕΚ. Μόλις αξιολογηθούν τα στοιχεία που ελήφθησαν και εξαχθεί το συμπέρασμα ότι οι υγειονομικές συνθήκες που εφαρμόζονται στα αλιευτικά προϊόντα στις ολλανδικές Αντίλλες που προορίζονται για την κοινοτική αγορά παρέχουν ισοδύναμες εγγυήσεις με τις κοινοτικές διατάξεις, θα υποβληθεί πρόταση για να επιτραπούν αυτές οι εισαγωγές.

(1) EE L 268 της 24.9.1991.

(2) EE L 122 της 14.5.1997.